Η επαγγελματική αποκατάσταση των εκπαιδευομένων στα ΙΕΚ
Authors: Συργιάννης Χαράλαμπος 
Published: January 2024

Σκοπός της παρούσας έρευνας είναι η διερεύνηση της επαγγελματικής αποκατάστασης των καταρτιζόμενων στα δημόσια Ινστιτούτα Επαγγελματικής Κατάρτισης (ΔΙΕΚ) μελετώντας την περίπτωση των καταρτιζόμενων στην περιφέρεια Νοτίου Αιγαίου καθώς αφορά την προετοιμασία κυρίως των νέων για την είσοδό τους στην αγορά εργασίας και την επιτυχή ενσωμάτωσή τους στον επαγγελματικό χώρο. Με τη βοήθεια της βιβλιογραφικής ανασκόπησης καταγράφονται: •Η σχέση μεταξύ της επαγγελματικής κατάρτισης που λαμβάνουν οι φοιτητές στα δημόσια ΙΕΚ και της απασχόλησής τους αναλύοντας πώς η κατάρτιση επηρεάζει τις επιλογές εργασίας και την επαγγελματική εξέλιξη των αποφοίτων. •Η ποιότητα της εκπαίδευσης που παρέχεται από τα δημόσια ΙΕΚ και η συνάφειά της με την επιτυχία στην αγορά εργασίας εξετάζοντας τα επίπεδα πρόσβασης σε πρακτική εμπειρία και δεξιότητες που αποκτούν οι σπουδαστές. •Η υποστήριξη που λαμβάνουν οι σπουδαστές κατά τη διάρκεια της εκπαίδευσής τους και η επαγγελματική καθοδήγηση οι οποίες παίζουν σημαντικό ρόλο στην επαγγελματική τους εξέλιξη και επιπλέον, προγράμματα επαγγελματικής αποκατάστασης που μπορούν να βοηθήσουν τους αποφοίτους να βρουν κατάλληλες θέσεις εργασίας. Η μεθοδολογία της έρευνας αφορά μελέτη περίπτωσης, η οποία περιλαμβάνει δυο μέρη: •κατά ένα μέρος μια ποσοτική έρευνα με χρήση ειδικά σχεδιασμένου ερωτηματολογίου, πριν και μετά την φοίτηση τους, και •κατά ένα μέρος ποιοτική έρευνα με χρήση δελτίου συνέντευξης που απευθύνθηκε σε ένα δείγμα με 11 διευθυντές ΔΙΕΚ και στελέχη φορέων της αγοράς εργασίας του Νοτίου Αιγαίου και σε ένα δευτερεύον δείγμα 14 καταρτιζόμενων από την αντίστοιχη περιοχή. Το ερωτηματολόγιο της ποσοτικής έρευνας απευθύνθηκε στην πρώτη φάση, πριν την είσοδο τους στην αγορά εργασίας, σε 246 καταρτιζόμενους των αντίστοιχων ΔΙΕΚ και στη δεύτερη φάση σε 171 απόφοιτους, ένα χρόνο μετά την είσοδο τους στην αγορά εργασίας. Κατά την επεξεργασία των δεδομένων ως προς τα δεδομένα της ποσοτικής έρευνας παρουσιάστηκαν οι απόψεις των καταρτιζόμενων στα ΔΙΕΚ του Νοτίου Αιγαίου τόσο για τους λόγους, όσο και για τους παράγοντες επιρροής για την συγκεκριμένη επιλογή και την αναγκαιότητα της. Επίσης, αναλύθηκαν τα αποτελέσματα αναφορικά με τις προσδοκίες από την λειτουργία των ΔΙΕΚ, σύμφωνα με τις προδιαγραφές οι οποίες τίθενται από τη βιβλιογραφία και τη νομοθεσία που υποστηρίζει τον θεσμό των ΔΙΕΚ και αποτελέσματα σχετικά με την εμπειρία των καταρτιζόμενων από την φοίτηση τους στα ΔΙΕΚ επιμόρφωσης στα οποία συμμετέχουν. Η ανάλυση των αποτελεσμάτων της ποιοτικής έρευνας παρουσιάζει τα αποτελέσματα αναφορικά με τις απόψεις, προσδοκίες και εμπειρίες των καταρτιζόμενων από την φοίτηση τους στα ΔΙΕΚ σε συνέχεια των αντίστοιχων ερωτήσεων του ερωτηματολογίου της ποσοτικής έρευνας. Περιλαμβάνεται και η παρουσίαση των απόψεων των διευθυντών ΔΙΕΚ και των στελεχών από φορείς της αγοράς εργασίας στην περιοχή του Νοτίου Αιγαίου για τον θεσμό των ΔΙΕΚ και την λειτουργία της αγοράς εργασίας σε σχέση με την δυνατότητα επαγγελματικής αποκατάστασης των αποφοίτων. Είναι όμως επιβεβλημένη και η επικαιροποίηση των αποτελεσμάτων της παρούσας με νέες ερευνητικές προσπάθειες, μιας και τα δεδομένα στην αρχική επαγγελματική κατάρτιση αλλά και την αγορά εργασίας αλλάζουν με γρήγορους ρυθμούς, ώστε οι απόφοιτοι να παραμείνουν ανταγωνιστικοί προσαρμόζοντας συνεχώς τις δεξιότητες και την εκπαίδευσή τους στις τρέχουσες ανάγκες της αγοράς.